Чеченов Ануар:КъБР-м и Парламентым унафэ къыщищтэкIэ, лъэныкъуэ псори зэпилъытынущ
Урысей Федерацэм и щIыналъэхэм я Iэтащхьэхэр ягъэувын папщIэ дяпэкIэ Iэмалу тIу щыIэнущ. Япэрауэ, губернаторхэр IэIэткIэ хах хъунущ. Абы къыдэкIуэу хуит ящI УФ-м и Президентыр арэзы зытехъуа кандидатхэм языхэзыр щIыналъэм и парламентым хихыну. Абы теухуа зыхуэфащэ Законыр тхьэмахуэ блэкIам къищтащ ФедерацэмкIэ Советым. Федеральнэ законым халъхьа зэхъуэкIыныгъэр къызэрыщыхъуам тепсэлъыхьащ Къэбэрдей-Балъкъэр Республикэм и Парламентым и УнафэщI Чеченов Ануар:
— Субъектым и Iэтащхьэр зэрагъэувыну щIыкIэр убзыхунымкIэ полномочиехэр езы щIыналъэхэм зэрыратар тэмэму икIи зэманым къигъэувхэм къезэгъыу, апхуэдэу языныкъуэ субъектхэм, абыхэм ди республикэри яхэту, лъэпкъ куэд зэрыщыпсэум къыхэкIыу щыIэ щытыкIэхэм къезэгъыу къызолъытэ. Сэ шэч лъэпкъ къытезмыхьэжу жысIэфынущ абы теухуауэ унафэ къыщищтэкIэ Къэбэрдей-Балъкъэрым и Парламентым лъэныкъуэ псори зэрызэпилъытынур. Республикэм и законодательствэм халъхьэну сыт хуэдэ зэхъуэкIыныгъэри депутатхэм куууэ зэпкърах, ядж. Абыхэм ятеухуа зэIущIэ зыубгъуахэр къызэрагъэпэщ, граждан жылагъуэм и лIыкIуэхэм йочэнджэщ. Къэбэрдей-Балъкъэр Республикэм и Iэтащхьэр зэрыхахым теухуа Законыр къыщащтэм зэныкъуэкъу куэд щыIащ, абы кандидатхэм езыр-езыру зыкъагъэлъэгъуэжынымкIэ мардэр хэгъэхьэным хуэгъэзауэ. Ди республикэм и къыхэщхьэхукIыныгъэхэр, илъэс куэд лъандэрэ абы зэрызиужь щIыкIэр къалъытэри, парламентархэм унафэ ящIащ апхуэдэ мардэр законым хамыгъэхьэну. Федеральнэ законодательствэм халъхьа IуэхугъуэщIэр ди дежкIэ тегъэщIапIэщ хэхыныгъэм теухуа законым къытедгъэзэжу аргуэру зэ дыхэплъэжынымкIэ, жылагъуэ зэгухьэныгъэхэмрэ цIыхухэмрэ аргуэру зэ дечэнджэщыжынымкIэ икIи республикэм зэпIэзэрытыныгъэр, мамырыгъэр, зэгурыIуэныгъэр щыхъумэнымкIэ нэхъ сэбэп хъуну мардэр къыхэтхынымкIэ. Унафэ пыухыкIа къэтщтэн папщIэ дэ иджыри зы илъэсрэ ныкъуэрэ диIэщ, сыту жыпIэмэ, иджыпсту республикэм и Iэтащхьэм и полномочиехэр щиухыр 2015 гъэм и бжьыхьэрщ. А зэманым къриубыдэу дэ адрей щIыналъэхэм къыщащта мардэхэр зэпкърытхынущ икIи нэгъэсауэ къезэгъынур къыхэтхыфынущ.
